CELEX: 32015R0923
Language: fi
Date: 2015-03-11 00:00:00
Title: Komission delegoitu asetus (EU) 2015/923, annettu 11 päivänä maaliskuuta 2015, Euroopan parlamentin ja neuvoston asetuksen (EU) N:o 575/2013 täydentämisestä teknisillä sääntelystandardeilla laitoksia koskevien omien varojen vaatimusten alalla annetun delegoidun asetuksen (EU) N:o 241/2014 muuttamisesta (ETA:n kannalta merkityksellinen teksti)

17.6.2015   
            
            
               FI
            
            
               Euroopan unionin virallinen lehti
            
            
               L 150/1
            
         KOMISSION DELEGOITU ASETUS (EU) 2015/923,
   annettu 11 päivänä maaliskuuta 2015,
   Euroopan parlamentin ja neuvoston asetuksen (EU) N:o 575/2013 täydentämisestä teknisillä sääntelystandardeilla laitoksia koskevien omien varojen vaatimusten alalla annetun delegoidun asetuksen (EU) N:o 241/2014 muuttamisesta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon luottolaitosten ja sijoituspalveluyritysten vakavaraisuusvaatimuksista ja asetuksen (EU) N:o 648/2012 muuttamisesta 26 päivänä kesäkuuta 2013 annetun Euroopan parlamentin ja neuvoston asetuksen (EU) N:o 575/2013 (1) ja erityisesti sen 36 artiklan 2 kohdan kolmannen alakohdan, 73 artiklan 7 kohdan kolmannen alakohdan ja 84 artiklan 4 kohdan kolmannen alakohdan,
   sekä katsoo seuraavaa:
   
               (1)
            
            
               Jotta voidaan välttää sääntelyn katvealueiden hyväksikäyttö ja varmistaa, että omien varojen vaatimuksia sovelletaan EU:ssa yhdenmukaisesti, on tärkeää huolehtia siitä, että laitosten omien varojen instrumenteista olevien välillisten ja synteettisten omistusosuuksien sekä finanssialan yhteisöissä olevien välillisten ja synteettisten omistusosuuksien vähentämisessä omista varoista noudatetaan yhtenäistä menetelmää.
            
         
               (2)
            
            
               Koska asetuksessa (EU) N:o 575/2013 on jo säännöt, joita sovelletaan laitoksen itsensä hallussa oleviin suoriin omistusosuuksiin laitoksen omien varojen instrumenteista ja suoriin omistusosuuksiin muiden finanssialan yhteisöjen omien varojen instrumenteista, olisi vahvistettava täydentävät säännöt sellaisten omistusosuuksien vähentämisestä omista varoista, jotka liittyvät laitoksella itsellään oleviin välillisiin ja synteettisiin omistusosuuksiin tällaisista instrumenteista tai tällaisiin omistusosuuksiin muissa finanssialan yhteisöissä.
            
         
               (3)
            
            
               Indeksiomistusosuuksista johtuvien välillisten omistusosuuksien käsittelytapaan sovelletaan asetuksen (EU) N:o 575/2013 76 artiklaa sekä komission delegoidun asetuksen (EU) N:o 241/2014 (2) 25 ja 26 artiklaa. Sellaiset välilliset ja synteettiset omistusosuudet, jotka ovat syntyneet asetuksen (EU) N:o 575/2013 36 artiklan 1 kohdan f, h ja i alakohdan, 56 artiklan a, c, d ja f alakohdan sekä 66 artiklan a, c ja d alakohdan mukaisesti, eivät kuitenkaan kuulu delegoidun asetuksen (EU) N:o 241/2014 soveltamisalaan. On tarpeen antaa uudet säännöt kyseisissä säännöksissä tarkoitettujen välillisten ja synteettisten omistusosuuksien käsittelystä.
            
         
               (4)
            
            
               Jos laitoksen oma luottokelpoisuus ohjaa markkinaindeksien perusteella vahvistettuja korkoja, joita käytetään myös laitoksen ensisijaisen lisäpääoman ja toissijaisen pääoman instrumenteista maksettavien palkkioiden viitekorkona, esiin nousee instrumenttiin liittyvän voitonjaon ja laitoksen luottokelpoisuuden välistä korrelaatiota koskevia vakavaraisuusongelmia. Paneeliin kuuluvien laitosten lukumäärän ja monimuotoisuuden olisi oltava riittävä, jotta siinä otettaisiin asianmukaisesti huomioon lähimarkkinoilla harjoitettava toiminta. Tästä seuraa, että jos laitos laskee liikkeeseen ensisijaisen lisäpääoman tai toissijaisen pääoman instrumentin, joka on vaihtuvakorkoinen tai vaihtuvakorkoiseksi muuttuva kiinteäkorkoinen instrumentti, korko, jonka laitos maksaa kyseisestä instrumentista, ei saisi nousta, kun laitoksen luottokelpoisuus heikkenee. Jos korko on sidottu indeksiin, indeksin olisi sen vuoksi oltava riittävän yleinen, jotta voidaan varmistaa, ettei laitoksen luottokelpoisuus ole tärkein tekijä, joka ohjaa kyseisen indeksin perusteella vahvistettavia korkoja. Tässä yhteydessä olisi erotettava toisistaan viitekorkoon vaikuttava korrelaatio, joka johtuu koko alalla vallitsevasta stressitilanteesta, ja viitekorkoon vaikuttava korrelaatio, joka johtuu yhden laitoksen luottokelpoisuudesta.
            
         
               (5)
            
            
               Vähemmistöosuuksien laskenta konsolidoidulla tai alakonsolidointiryhmän tasolla olisi suoritettava yhdenmukaisesti. Tämän vuoksi sellaisen tytäryrityksen hyväksyttävien vähemmistöosuuksien, joka on itse finanssialan yhteisön emoyritys, olisi vastattava määrää, joka saadaan, kun emoyrityksenä toimiva laitos, joka on kyseisen tytäryrityksen emoyritys, soveltaa asetuksen (EU) N:o 575/2013 ensimmäisen osan II osastossa tarkoitettua varovaisuusperiaatteen mukaista konsolidointia.
            
         
               (6)
            
            
               Koska asetuksen (EU) N:o 575/2013 84, 85 ja 87 artiklan soveltamisalaan kuuluvat vähennykset ovat luonteeltaan samankaltaisia, kaikkiin näihin tapauksiin olisi sovellettava samoja hyväksyttävien vähemmistöosuuksien laskentaa koskevia säännöksiä.
            
         
               (7)
            
            
               Tämä asetus perustuu teknisten sääntelystandardien luonnoksiin, jotka Euroopan pankkiviranomainen on toimittanut komissiolle.
            
         
               (8)
            
            
               Euroopan pankkiviranomainen on järjestänyt avoimet julkiset kuulemiset niistä teknisten sääntelystandardien luonnoksista, joihin tämä asetus perustuu, analysoinut niihin mahdollisesti liittyviä kustannuksia ja hyötyjä sekä pyytänyt lausunnon Euroopan parlamentin ja neuvoston asetuksen (EU) N:o 1093/2010 (3) 37 artiklan mukaisesti perustetulta pankkialan osallisryhmältä.
            
         
               (9)
            
            
               Sen vuoksi delegoitua asetusta (EU) N:o 241/2014 olisi muutettava,
            
         ON HYVÄKSYNYT TÄMÄN ASETUKSEN:
   1 artikla
   Muutetaan delegoitu asetus (EU) N:o 241/2014 seuraavasti:
   
               1)
            
            
               Lisätään 1 artiklaan o ja p alakohta seuraavasti:
               
                           ”o)
                        
                        
                           edellytykset, joiden täyttyessä indeksit katsotaan yleisiksi markkinaindekseiksi asetuksen (EU) N:o 575/2013 73 artiklan 7 kohdan mukaisesti;
                        
                     
                           p)
                        
                        
                           asetuksen (EU) N:o 575/2013 84 artiklan 2 kohdassa sekä 85 ja 87 artiklassa edellytetty alakonsolidointiryhmän tasolla suoritettava laskenta kyseisen asetuksen 84 artiklan 4 kohdan mukaisesti.”
                        
                     
         
               2)
            
            
               Lisätään 15 a–15 j artikla seuraavasti:
               ”15 a artikla
               Välilliset omistusosuudet asetuksen (EU) N:o 575/2013 36 artiklan 1 kohdan f, h ja i alakohtaa sovellettaessa
               1.   Sovellettaessa tämän asetuksen 15 c, 15 d, 15 e ja 15 i artiklaa asetuksen (EU) N:o 575/2013 4 artiklan 1 kohdan 114 alakohdassa tarkoitettu ’välittäjäyhteisö’ käsittää kaikki seuraavat yhteisöt, jotka pitävät hallussaan finanssialan yhteisöjen pääomainstrumentteja:
               
                           a)
                        
                        
                           yhteistä sijoitustoimintaa harjoittavat yritykset;
                        
                     
                           b)
                        
                        
                           eläkerahastot, jotka eivät ole etuuspohjaisia eläkerahastoja;
                        
                     
                           c)
                        
                        
                           etuuspohjaiset eläkerahastot, jos laitos vastaa sijoitusriskistä eikä etuuspohjainen eläkerahasto ole riippumaton järjestävästä laitoksestaan;
                        
                     
                           d)
                        
                        
                           yhteisöt, jotka ovat suoraan tai välillisesti jonkin seuraavassa mainitun yhteisön määräysvallassa tai huomattavan vaikutusvallan alaisena:
                           
                                       1)
                                    
                                    
                                       laitos tai sen tytäryritykset;
                                    
                                 
                                       2)
                                    
                                    
                                       laitoksen emoyritys tai kyseisen emoyrityksen tytäryritykset;
                                    
                                 
                                       3)
                                    
                                    
                                       laitoksen emoyrityksenä toimiva finanssialan holdingyhtiö tai kyseisen emoyrityksenä toimivan finanssialan holdingyhtiön tytäryritykset;
                                    
                                 
                                       4)
                                    
                                    
                                       laitoksen emoyrityksenä toimiva monialan holdingyhtiö tai kyseisen emoyrityksenä toimivan monialan holdingyhtiön tytäryritykset;
                                    
                                 
                                       5)
                                    
                                    
                                       laitoksen emoyrityksenä toimiva finanssialan sekaholdingyhtiö tai kyseisen emoyrityksenä toimivan finanssialan sekaholdingyhtiön tytäryritykset;
                                    
                                 
                     
                           e)
                        
                        
                           yhteisöt, jotka ovat yhdessä, suoraan tai välillisesti, sellaisen laitoksen, sellaisten useampien laitosten tai sellaisen laitosverkoston määräysvallassa tai huomattavan vaikutusvallan alaisia, jotka ovat saman laitosten suojajärjestelmän tai sellaisen laitosten suojajärjestelmän tai sellaisen keskuselimeen sidoksissa olevan laitosverkoston jäseniä, joita ei ole järjestetty ryhmäksi, johon laitos kuuluu;
                        
                     
                           f)
                        
                        
                           erillisyhtiöt;
                        
                     
                           g)
                        
                        
                           yhteisöt, joiden toimintana on finanssialan yhteisöjen liikkeeseen laskemien rahoitusinstrumenttien hallussapito;
                        
                     
                           h)
                        
                        
                           mitkä tahansa yhteisöt, joita toimivaltainen viranomainen katsoo käytettävän välillisten ja synteettisten omistusosuuksien vähentämiseen liittyvien sääntöjen kiertämiseksi.
                        
                     2.   Asetuksen (EU) N:o 575/2013 4 artiklan 1 kohdan 114 alakohdassa tarkoitettu ’välittäjäyhteisö’ ei käsitä seuraavia yhteisöjä, sanotun kuitenkaan rajoittamatta 1 kohdan h alakohdan soveltamista:
               
                           a)
                        
                        
                           monialan holdingyhtiöt, laitokset, vakuutusyritykset, jälleenvakuutusyritykset;
                        
                     
                           b)
                        
                        
                           yhteisöt, jotka kuuluvat sovellettavan kansallisen lainsäädännön mukaan asetuksen (EU) N:o 575/2013 ja direktiivin 2013/36/EU vaatimusten soveltamisalaan;
                        
                     
                           c)
                        
                        
                           sellaiset muut kuin a alakohdassa mainitut finanssialan yhteisöt, jotka ovat valvonnan alaisia ja joiden edellytetään vähentävän lakisääteisestä pääomastaan suorat ja välilliset omistusosuudet omien varojen instrumenteistaan sekä omistusosuudet finanssialan yhteisöjen pääomainstrumenteista.
                        
                     3.   Sovellettaessa 1 kohdan c alakohtaa etuuspohjaisen eläkerahaston katsotaan olevan riippumaton järjestävästä laitoksestaan, jos kaikki seuraavat edellytykset täyttyvät:
               
                           a)
                        
                        
                           etuuspohjainen eläkerahasto on oikeudellisesti riippumaton järjestävästä laitoksesta, ja sen hallinto on riippumaton;
                        
                     
                           b)
                        
                        
                           riippumaton sääntelyviranomainen on tapauksen mukaan hyväksynyt kyseisen eläkerahaston yhtiöjärjestyksen, perustamisasiakirjat ja sisäiset säännöt; tai etuuspohjaisen eläkerahaston perustamis- ja toimintasäännöt vahvistetaan tapauksen mukaan kyseisen jäsenvaltion sovellettavassa kansallisessa lainsäädännössä;
                        
                     
                           c)
                        
                        
                           etuuspohjaisen eläkerahaston uskotuilla miehillä tai hoitajilla on sovellettavan kansallisen lainsäädännön mukaan velvollisuus toimia puolueettomasti järjestelmän edunsaajien edun eikä järjestäjän edun mukaisesti, hoitaa huolellisesti etuuspohjaisen eläkerahaston varoja ja noudattaa tapauksen mukaan kyseisen eläkerahaston yhtiöjärjestyksessä, perustamisasiakirjoissa ja sisäisissä säännöissä tai b alakohdassa kuvatussa sääntelykehyksessä vahvistettuja rajoituksia;
                        
                     
                           d)
                        
                        
                           b alakohdassa tarkoitetut etuuspohjaisen eläkerahaston yhtiöjärjestys, perustamisasiakirjat tai perustamis- ja toimintasäännöt sisältävät sellaisia sijoituksia koskevia rajoituksia, joita etuuspohjainen eläkerahasto voi tehdä järjestävän laitoksen liikkeeseen laskemiin omien varojen instrumentteihin.
                        
                     4.   Jos edellä 1 kohdan c alakohdassa tarkoitettu etuuspohjainen eläkerahasto pitää hallussaan järjestävän laitoksen omien varojen instrumentteja, järjestävän laitoksen on tapauksen mukaan käsiteltävä kyseisiä omistusosuuksia välillisenä omistusosuutena omista ydinpääoman instrumenteista, omista ensisijaisen lisäpääoman instrumenteista tai omista toissijaisen pääoman instrumenteista. Määrä, joka on tapauksen mukaan vähennettävä järjestävän laitoksen ydinpääoman, ensisijaisen lisäpääoman tai toissijaisen pääoman eristä, on laskettava 15 c artiklan mukaisesti.
               15 b artikla
               Synteettiset omistusosuudet asetuksen (EU) N:o 575/2013 36 artiklan 1 kohdan f, h ja i alakohtaa sovellettaessa
               1.   Seuraavien rahoitustuotteiden katsotaan asetuksen (EU) N:o 575/2013 36 artiklan 1 kohdan f, h ja i alakohdan mukaisesti olevan synteettisiä omistusosuuksia pääomainstrumenteista:
               
                           a)
                        
                        
                           johdannaisinstrumentit, joissa kohde-etuutena on finanssialan yhteisön pääomainstrumentteja tai joiden riskikohteena on kyseinen finanssialan yhteisö;
                        
                     
                           b)
                        
                        
                           kolmannelle osapuolelle annetut takaukset tai luottosuojat, jotka koskevat kyseisen kolmannen osapuolen finanssialan yhteisön pääomainstrumenttiin tekemiä sijoituksia.
                        
                     2.   Edellä 1 kohdassa mainittuihin rahoitustuotteisiin kuuluvat seuraavat:
               
                           a)
                        
                        
                           sijoitukset finanssialan yhteisön pääomainstrumenttia koskeviin tuottojenvaihtosopimuksiin;
                        
                     
                           b)
                        
                        
                           laitoksen ostamat finanssialan yhteisön pääomainstrumenttiin liittyvät osto-optiot;
                        
                     
                           c)
                        
                        
                           laitoksen myymät finanssialan yhteisön pääomainstrumenttiin liittyvät myyntioptiot tai mikä tahansa muu laitoksen tosiasiallinen tai ehdollinen sopimusvelvoite, joka koskee sen omien omien varojen instrumenttien ostoa;
                        
                     
                           d)
                        
                        
                           sijoitukset finanssialan yhteisön pääomainstrumenttia koskeviin termiiniostosopimuksiin.
                        
                     15 c artikla
               Välillisten omistusosuuksien laskenta asetuksen (EU) N:o 575/2013 36 artiklan 1 kohdan f, h ja i alakohtaa sovellettaessa
               Välillisten omistusosuuksien määrä, joka on vähennettävä ydinpääoman eristä asetuksen (EU) N:o 575/2013 36 artiklan 1 kohdan f, h ja i alakohdan edellyttämällä tavalla, on laskettava jollakin seuraavista tavoista:
               
                           a)
                        
                        
                           15 d artiklassa säädetyllä vakiomenetelmällä;
                        
                     
                           b)
                        
                        
                           15 e artiklassa kuvatulla rakenteeseen perustuvalla menetelmällä, jos laitos osoittaa toimivaltaista viranomaista tyydyttävällä tavalla, että 15 d artiklassa kuvattu menetelmä on kohtuuttoman raskas. Laitokset eivät saa käyttää 15 e artiklassa kuvattua rakenteeseen perustuvaa menetelmää laskiessaan näitä vähennyksiä suhteessa 15 a artiklan 1 kohdan d ja e alakohdassa tarkoitettuihin sijoituksiin välittäjäyhteisöissä.
                        
                     15 d artikla
               Välillisten omistusosuuksien laskennassa käytettävä vakiomenetelmä asetuksen (EU) N:o 575/2013 36 artiklan 1 kohdan f, h ja i alakohtaa sovellettaessa
               1.   Ydinpääomainstrumenteista olevien välillisten omistusosuuksien määrä, joka on vähennettävä asetuksen (EU) N:o 575/2013 36 artiklan 1 kohdan f, h ja i alakohdan edellyttämällä tavalla, on laskettava seuraavasti:
               
                           a)
                        
                        
                           jos kaikkien sijoittajien vastuut, jotka liittyvät kyseiseen välittäjäyhteisöön, ovat etuoikeusasemaltaan samat, vähennettävien välillisten omistusosuuksien määrä on rahoituksen prosenttiosuus kerrottuna välittäjäyhteisön finanssialan yhteisössä hallussaan pitämien ydinpääomainstrumenttien määrällä;
                        
                     
                           b)
                        
                        
                           jos kaikkien sijoittajien vastuut, jotka liittyvät kyseiseen välittäjäyhteisöön, eivät ole etuoikeusasemaltaan samoja, vähennettävien välillisten omistusosuuksien määrä on rahoituksen prosenttiosuus kerrottuna seuraavista määristä pienemmällä määrällä:
                           
                                       i)
                                    
                                    
                                       välittäjäyhteisön finanssialan yhteisössä hallussaan pitämien ydinpääoman instrumenttien määrä;
                                    
                                 
                                       ii)
                                    
                                    
                                       välittäjäyhteisöön liittyvä laitoksen vastuu laskettuna yhteen kaiken muun sellaisen kyseiselle välittäjäyhteisölle annetun rahoituksen kanssa, jolla on sama etusoikeusasema kuin laitoksen vastuulla.
                                    
                                 
                     2.   Edellä 1 kohdan b alakohdassa säädettyä laskentamenetelmää on sovellettava kuhunkin rahoitusosuuteen, jolla on sama etuoikeusasema kuin laitoksen antamalla rahoituksella.
               3.   Edellä 1 kohdassa tarkoitettu rahoituksen prosenttiosuus on välittäjäyhteisöön liittyvä laitoksen vastuu jaettuna välittäjäyhteisöön liittyvän laitoksen vastuun ja kaikkien muiden sellaisten kyseiseen välittäjäyhteisöön liittyvien vastuiden summalla, joilla on sama etuoikeusasema kuin laitoksen vastuulla.
               4.   Edellä 1 kohdassa säädetty laskenta on suoritettava erikseen kunkin sellaisen omistusosuuden osalta, jota kukin välittäjäyhteisö pitää hallussaan finanssialan yhteisössä.
               5.   Jos sijoituksia finanssialan yhteisön ydinpääomainstrumentteihin pidetään hallussa välillisesti myöhempien tai useampien välittäjäyhteisöjen kautta, 1 kohdan mukainen rahoituksen prosenttiosuus on määritettävä jakamalla tämän kohdan a alakohdassa tarkoitettu määrä tämän kohdan b alakohdassa tarkoitetulla määrällä seuraavasti:
               
                           a)
                        
                        
                           laitoksen välittäjäyhteisöille antaman rahoituksen määrät kerrottuina kyseisten välittäjäyhteisöjen myöhemmille välittäjäyhteisöille antaman rahoituksen määrillä ja näiden myöhempien välittäjäyhteisöjen finanssialan yhteisölle antaman rahoituksen määrillä;
                        
                     
                           b)
                        
                        
                           kunkin välittäjäyhteisön liikkeeseen laskemien pääomainstrumenttien tai tapauksen mukaan muiden instrumenttien määrien tulo.
                        
                     6.   Edellä 5 kohdassa tarkoitettu rahoituksen prosenttiosuus on laskettava erikseen kunkin sellaisen omistusosuuden osalta, jota välittäjäyhteisöt pitävät hallussaan finanssialan yhteisössä, ja kunkin sellaisen rahoitusosuuden osalta, jolla on sama etuoikeusasema kuin laitoksen ja myöhempien välittäjäyhteisöjen antamalla rahoituksella.
               15 e artikla
               Välillisten omistusosuuksien laskennassa käytettävä rakenteeseen perustuva menetelmä asetuksen (EU) N:o 575/2013 36 artiklan 1 kohdan f, h ja i alakohtaa sovellettaessa
               1.   Asetuksen (EU) N:o 575/2013 36 artiklan 1 kohdan f alakohdassa tarkoitettu ydinpääoman eristä vähennettävä määrä on tämän asetuksen 15 d artiklan 3 kohdassa määritelty rahoituksen prosenttiosuus kerrottuna välittäjäyhteisön laitoksessa hallussaan pitämien ydinpääomainstrumenttien määrällä.
               2.   Asetuksen (EU) N:o 575/2013 36 artiklan 1 kohdan h ja i alakohdassa tarkoitettu ydinpääoman eristä vähennettävä määrä on tämän asetuksen 15 d artiklan 3 kohdassa määritelty rahoituksen prosenttiosuus kerrottuna välittäjäyhteisön finanssialan yhteisöissä hallussaan pitämien ydinpääomainstrumenttien kokonaismäärällä.
               3.   Sovellettaessa 1 ja 2 kohtaa laitoksen on laskettava kunkin välittäjäyhteisön osalta erikseen välittäjäyhteisön hallussaan pitämien laitoksen ydinpääomainstrumenttien kokonaismäärä ja välittäjäyhteisön hallussaan pitämien muiden finanssialan yhteisöjen ydinpääomainstrumenttien kokonaismäärä.
               4.   Laitoksen on katsottava finanssialan yhteisöjen ydinpääomainstrumenteista olevien omistusosuuksien määrä, joka on laskettu tämän artiklan 2 kohdan mukaisesti, asetuksen (EU) N:o 575/2013 43 artiklassa tarkoitetuksi merkittäväksi sijoitukseksi ja vähennettävä se kyseisen asetuksen 36 artiklan 1 kohdan i alakohdan mukaisesti.
               5.   Jos sijoituksia ydinpääomainstrumentteihin pidetään välillisesti hallussa myöhempien tai useampien välittäjäyhteisöjen kautta, sovelletaan 15 d artiklan 5 ja 6 kohtaa.
               6.   Jos laitos ei pysty yksilöimään välittäjäyhteisön hallussaan pitämien laitoksen ydinpääomainstrumenttien tai finanssialan yhteisöjen ydinpääomainstrumenttien kokonaismääriä, laitoksen on arvioitava määrät, joita se ei pysty yksilöimään, käyttämällä enimmäismääriä, jotka välittäjäyhteisö voi pitää hallussaan sijoitusvaltuuksiensa perusteella.
               7.   Jos laitos ei pysty määrittämään sijoitusvaltuuksien perusteella välittäjäyhteisön hallussa olevien laitoksen ydinpääomainstrumenttien tai muiden finanssialan yhteisöjen ydinpääomainstrumenttien enimmäismäärää, laitoksen on käsiteltävä välittäjäyhteisössä hallussaan pitämään välillisen rahoituksen määrää sijoituksena omiin ydinpääomainstrumentteihinsa ja vähennettävä ne asetuksen (EU) N:o 575/2013 36 artiklan 1 kohdan f alakohdan mukaisesti.
               8.   Poiketen siitä, mitä tämän artiklan 7 kohdassa säädetään, laitoksen on käsiteltävä rahoituksen määrää, jota se pitää välittäjäyhteisössä hallussaan, merkitykseltään vähäisenä sijoituksena ja vähennettävä se asetuksen (EU) N:o 575/2013 36 artiklan 1 kohdan h alakohdan mukaisesti, jos kaikki seuraavat edellytykset täyttyvät:
               
                           a)
                        
                        
                           rahoituksen määrien osuus laitoksen ydinpääomasta on alle 0,25 prosenttia;
                        
                     
                           b)
                        
                        
                           rahoituksen määrät ovat alle 10 miljoonaa euroa;
                        
                     
                           c)
                        
                        
                           laitos ei voi kohtuudella määrittää välittäjäyhteisön hallussa olevien omien ydinpääomainstrumenttiensa määriä.
                        
                     9.   Jos välittäjäyhteisölle annettu rahoitus on yhteistä sijoitustoimintaa harjoittavien yritysten osuuksien tai osakkeiden muodossa, laitos voi antaa tämän artiklan 6 kohdassa tarkoitettujen kokonaismäärien laskemisen ja ilmoittamisen asetuksen (EU) No 575/2013 132 artiklan 5 kohdassa tarkoitettujen kolmansien tehtäväksi kyseisessä artiklassa vahvistetuilla edellytyksillä.
               15 f artikla
               Synteettisten omistusosuuksien laskenta asetuksen (EU) N:o 575/2013 36 artiklan 1 kohdan f, h ja i alakohtaa sovellettaessa
               1.   Ydinpääoman eristä asetuksen (EU) N:o 575/2013 36 artiklan 1 kohdan f, h ja i alakohdan edellyttämällä tavalla vähennettävien synteettisten omistusosuuksien määrä on
               
                           a)
                        
                        
                           kaupankäyntivarastoon sisältyvien omistusosuuksien osalta:
                           
                                       i)
                                    
                                    
                                       jos on kyse optioista, kyseisten instrumenttien deltavasta-arvo, joka lasketaan asetuksen (EU) N:o 575/2013 kolmannen osan IV osaston mukaisesti;
                                    
                                 
                                       ii)
                                    
                                    
                                       jos on kyse mistä tahansa muista synteettisistä omistusosuuksista, nimellisarvo tai efektiivinen nimellisarvo tapauksen mukaan;
                                    
                                 
                     
                           b)
                        
                        
                           kaupankäyntivarastoon kuulumattomien omistusosuuksien osalta:
                           
                                       i)
                                    
                                    
                                       jos on kyse osto-optioista, päivän hinta;
                                    
                                 
                                       ii)
                                    
                                    
                                       jos on kyse mistä tahansa muista synteettisistä omistusosuuksista, nimellisarvo tai efektiivinen nimellisarvo tapauksen mukaan.
                                    
                                 
                     2.   Laitoksen on vähennettävä 1 kohdassa tarkoitetut synteettiset omistusosuudet laitoksen ja vastapuolen välisen sopimuksen allekirjoituspäivästä alkaen.
               15 g artikla
               Merkittävien sijoitusten laskenta asetuksen (EU) N:o 575/2013 36 artiklan 1 kohdan i alakohtaa sovellettaessa
               1.   Sovellettaessa asetuksen (EU) N:o 575/2013 36 artiklan 1 kohdan i alakohtaa laitosten on sen arvioimiseksi, omistaako laitos yli 10 prosentin osuuden finanssialan yhteisön liikkeeseen laskemista ydinpääomainstrumenteista kyseisen asetuksen 43 artiklan a alakohdan mukaisesti, laskettava yhteen suorissa omistusosuuksissa olevien pitkien bruttopositioidensa määrät ja tämän asetuksen 15 a artiklan 1 kohdan d–h alakohdassa tarkoitetun kyseisen finanssialan yhteisön välilliset omistusosuudet ydinpääomainstrumenteista.
               2.   Toimivaltaisen viranomaisen on otettava välilliset ja synteettiset omistusosuudet huomioon arvioidakseen, täyttyvätkö asetuksen (EU) N:o 575/2013 43 artiklan b ja c alakohdan edellytykset.
               15 h artikla
               Omistusosuudet ensisijaisesta lisäpääomasta ja toissijaisesta pääomasta
               Tämän asetuksen 15 a–15 f artiklassa tarkoitettuja menetelmiä on sovellettava soveltuvin osin asetuksen (EU) N:o 575/2013 56 artiklan a, c ja d alakohdassa tarkoitettuihin ensisijaisesta lisäpääomasta oleviin omistusosuuksiin ja kyseisen asetuksen 66 artiklan a, c ja d alakohdassa tarkoitettuihin toissijaisesta pääomasta oleviin omistusosuuksiin, jolloin viittaukset ydinpääomaan on tapauksen mukaan tulkittava viittauksiksi ensisijaiseen lisäpääomaan tai toissijaiseen pääomaan.
               15 i artikla
               Finanssialan yhteisöjen omien varojen instrumenteista olevien välillisten omistusosuuksien vähennysten järjestys ja enimmäismäärä
               1.   Jos välittäjäyhteisö pitää hallussaan finanssialan yhteisöjen ydinpääomainstrumentteja, ensisijaisen lisäpääoman instrumentteja ja toissijaisen pääoman instrumentteja, ydinpääomainstrumentit on vähennettävä ensimmäiseksi, ensisijaisen lisäpääoman instrumentit toiseksi ja toissijaisen pääoman instrumentit viimeiseksi, sanotun kuitenkaan rajoittamatta tapauksen mukaan 2 ja 3 kohdassa säädettyjen rajojen soveltamista.
               2.   Jos välittäjäyhteisö pitää hallussaan laitosten omien varojen instrumentteja, laitosten on soveltaessaan 1 kohtaa kuhunkin välittäjäyhteisötyyppiin vähennettävä ensimmäiseksi omista omien varojen instrumenteista olevat omistusosuudet.
               3.   Jos laitos pitää välillisesti hallussaan finanssialan yhteisöjen pääomainstrumentteja, määrä, joka on vähennettävä laitoksen omista varoista, ei saa olla suurempi kuin pienempi määrä seuraavista määristä:
               
                           a)
                        
                        
                           laitoksen välittäjäyhteisölle antaman rahoituksen kokonaismäärä;
                        
                     
                           b)
                        
                        
                           välittäjäyhteisön finanssialan yhteisössä hallussa pitämien omien varojen instrumenttien määrä.
                        
                     15 j artikla
               Liikearvo
               Asetuksen (EU) N:o 575/2013 36 artiklan 1 kohdan h alakohdassa tarkoitettujen vähennysten soveltamiseksi laitokset voivat olla yksilöimättä liikearvoa erikseen määrittäessään kyseisen asetuksen 46 artiklan mukaisesti vähennettävän määrän.”
            
         
               3)
            
            
               Lisätään 24 a artikla seuraavasti:
               ”24 a artikla
               Voitonjako omien varojen instrumenteista – yleiset markkinaindeksit
               1.   Korkoindeksi katsotaan yleiseksi markkinaindeksiksi, jos se täyttää kaikki seuraavat edellytykset:
               
                           a)
                        
                        
                           sitä käytetään yhden tai useamman valuutan määräisten, pankkien välisten lainojen korkojen vahvistamiseen;
                        
                     
                           b)
                        
                        
                           sitä käytetään tarvittaessa laitoksen saman valuutan määräisenä liikkeeseen laskeman vaihtuvakorkoisen velan viitekorkona;
                        
                     
                           c)
                        
                        
                           indeksiin osallistuvista laitoksista riippumattoman elin, jäljempänä ’paneeli’, laskee sen keskikorkona;
                        
                     
                           d)
                        
                        
                           jokainen indeksin mukaan vahvistettu korko perustuu kyseisillä pankkien välisillä markkinoilla toimivien laitosten muodostaman paneelin esittämiin korkonoteerauksiin;
                        
                     
                           e)
                        
                        
                           c alakohdassa tarkoitetun paneelin kokoonpanolla varmistetaan jäsenvaltiossa toimivien laitosten kannalta riittävä edustavuus.
                        
                     2.   Sovellettaessa 1 kohdan e alakohtaa katsotaan, että riittävä edustavuus saavutetaan jommassakummassa seuraavista tapauksista:
               
                           a)
                        
                        
                           jos 1 kohdan c alakohdassa tarkoitetussa paneelissa on vähintään kuusi eri jäsentä ennen kuin osa korkonoteerauksista jätetään huomioimatta koron vahvistamisessa;
                        
                     
                           b)
                        
                        
                           jos kaikki seuraavat edellytykset täyttyvät:
                           
                                       i)
                                    
                                    
                                       jos 1 kohdan c alakohdassa tarkoitetussa paneelissa on vähintään neljä eri jäsentä ennen kuin osa korkonoteerauksista jätetään huomioimatta koron vahvistamisessa;
                                    
                                 
                                       ii)
                                    
                                    
                                       1 kohdan c alakohdassa tarkoitetun paneelin jäsenet edustavat vähintään 60 prosentin osuutta lähimarkkinoista.
                                    
                                 
                     3.   Edellä 2 kohdan b alakohdan ii alakohdassa tarkoitetut lähimarkkinat muodostuvat paneelin varsinaisten jäsenten kotimaan valuutan määräisten varojen ja velkojen summasta jaettuna kyseisessä jäsenvaltiossa sijaitsevien luottolaitosten, mukaan luettuina jäsenvaltioon sijoittautuneet sivuliikkeet, ja kyseisessä jäsenvaltiossa sijaitsevien rahamarkkinarahastojen kotimaan valuutan määräisten varojen ja velkojen summalla.
               4.   Osakeindeksi katsotaan yleiseksi markkinaindeksiksi, jos se on hajautettu asianmukaisesti asetuksen (EU) N:o 575/2013 344 artiklan mukaisesti.”
            
         
               4)
            
            
               Lisätään 34 a artikla seuraavasti:
               ”34 a artikla
               Vähemmistöosuudet, jotka sisällytetään konsolidoituun ydinpääomaan
               1.   Sen määrittämiseksi, miten asetuksen (EU) N:o 575/2013 84 artiklan 2 kohdan, 85 artiklan 2 kohdan ja 87 artiklan 2 kohdan mukainen määrä lasketaan alakonsolidointiryhmän tasolla, ehdot täyttävät vähemmistöosuudet, jotka kuuluvat kyseisen asetuksen 81 artiklassa tarkoitetulle tytäryritykselle, joka on itse kyseisen asetuksen 81 artiklan 1 kohdassa tarkoitetun yhteisön emoyritys, on laskettava tämän artiklan 2–4 kohdassa kuvatulla tavalla.
               2.   Jos toimivaltainen viranomainen on käyttänyt asetuksen (EU) N:o 575/2013 9 artiklan 1 kohdassa tarkoitettua harkintavaltaa, tämän artiklan 3 ja 4 kohdan mukaisesti suoritettavan laskennan on perustuttava laitoksen asemaan, ikään kuin harkintavaltaa ei olisi käytetty.
               3.   Jos tytäryritys noudattaa asetuksen (EU) N:o 575/2013 kolmannen osan säännöksiä konsolidoidun asemansa perusteella, sovelletaan seuraavaa käsittelytapaa:
               
                           a)
                        
                        
                           asetuksen (EU) N:o 575/2013 84 artiklan 1 kohdan a alakohdassa tarkoitetun asianomaisen tytäryrityksen konsolidoidun ydinpääoman on sisällettävä sen omiin tytäryrityksiin liittyvät, ehdot täyttävät vähemmistöosuudet, jotka lasketaan asetuksen (EU) N:o 575/2013 84 artiklan ja tämän asetuksen säännösten mukaisesti;
                        
                     
                           b)
                        
                        
                           alakonsolidointiryhmän tasolla suoritettavassa laskennassa asetuksen (EU) N:o 575/2013 84 artiklan 1 kohdan a alakohdan i alakohdan mukaisesti vaadittu ydinpääoman määrä on kyseisen tytäryrityksen ydinpääomavaatimusten täyttämiseen sen konsolidoidun aseman perusteella edellytetty määrä laskettuna kyseisen asetuksen 84 artiklan 1 kohdan a alakohdan mukaisesti. Direktiivin 2013/36/EU 104 artiklassa tarkoitettuina erityisinä omien varojen vaatimuksina ovat tytäryrityksen toimivaltaisen viranomaisen asettamat vaatimukset;
                        
                     
                           c)
                        
                        
                           asetuksen (EU) N:o 575/2013 84 artiklan 1 kohdan a alakohdan ii alakohdan mukaisesti vaadittu konsolidoidun ydinpääoman määrä on tytäryrityksen konsolidoituun asemaan perustuva osuus sen laitoksen ydinpääomaan kuuluvien omien varojen vaatimuksista, jonka ehdot täyttävä vähemmistöosuus lasketaan konsolidoidusti. Kaikki laitoksen vakavaraisuuteen kohdistuvan konsolidoinnin piiriin kuuluvien yritysten väliset konsernin sisäiset liiketoimet on jätettävä mainitun laskennan ulkopuolelle.
                        
                     4.   Suorittaessaan 3 kohdan c alakohdassa tarkoitettua konsolidointia tytäryritys ei saa ottaa huomioon sellaisista tytäryrityksistään johtuvia pääomavaatimuksia, jotka eivät kuulu vakavaraisuuteen kohdistuvan konsolidoinnin piiriin sen laitoksen osalta, jonka ehdot täyttävät vähemmistöosuudet lasketaan.
               5.   Jos tytäryritykseen sovelletaan asetuksen (EU) N:o 575/2013 84 artiklan 3 kohdassa tarkoitettua poikkeusta, poikkeuksesta hyötyvän tytäryrityksen emoyritys voi sisällyttää ydinpääomaansa poikkeuksesta hyötyvän tytäryrityksen omista tytäryrityksistä johtuvat vähemmistöosuudet edellyttäen, että kyseisen asetuksen 84 artiklan 1 kohdassa ja tässä asetuksessa tarkoitetut laskelmat on suoritettu kunkin kyseisen tytäryrityksen osalta. Omiin varoihin emoyrityksen tasolla sisällytetty ydinpääoman määrä ei saa ylittää sitä määrää, joka olisi sisällytetty siihen, jos tytäryritykselle ei olisi myönnetty poikkeusta.
               6.   Jos emoyrityksellä on muu kuin asetuksen (EU) N:o 575/2013 81 artiklan 1 kohdassa tarkoitettu välittäjätytäryritys ja jos tällä välittäjätytäryrityksellä on itsellään kyseisen asetuksen 81 artiklan 1 kohdassa tarkoitettuja tytäryrityksiä, emoyritys voi sisällyttää ydinpääomaansa kyseisistä tytäryrityksistä johtuvien vähemmistöosuuksien määrän, joka lasketaan kyseisen asetuksen 84 artiklan 1 kohdan mukaisesti. Emoyritys ei voi kuitenkaan sisällyttää ydinpääomaansa sellaisesta välittäjätytäryrityksestä johtuvia vähemmistöosuuksia, johon ei viitata asetuksen (EU) N:o 575/2013 81 artiklan 1 kohdassa.
               7.   Edellä 2, 3 ja 4 kohdassa säädettyjä menetelmiä on soveltuvin osin sovellettava myös asetuksen (EU) N:o 575/2013 85 artiklan mukaisessa ehdot täyttävien ensisijaisen pääoman instrumenttien määrän laskennassa ja kyseisen asetuksen 87 artiklan mukaisessa ehdot täyttävien omien varojen määrän laskennassa, jolloin viittaukset ydinpääomaan on tulkittava viittauksiksi ensisijaiseen pääomaan tai omiin varoihin.”
            
         2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 11 päivänä maaliskuuta 2015.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 176, 27.6.2013, s. 1.
   
      (2)  Komission delegoitu asetus (EU) N:o 241/2014, annettu 7 päivänä tammikuuta 2014, Euroopan parlamentin ja neuvoston asetuksen (EU) N:o 575/2013 täydentämisestä teknisillä sääntelystandardeilla laitoksia koskevien omien varojen vaatimusten alalla (EUVL L 74, 14.3.2014, s. 8).
   
      (3)  Euroopan parlamentin ja neuvoston asetus (EU) N:o 1093/2010, annettu 24 päivänä marraskuuta 2010, Euroopan valvontaviranomaisen (Euroopan pankkiviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/78/EY kumoamisesta (EUVL L 331, 15.12.2010, s. 12).